VII.  Episcopatus Aprutini fines, Ecclesiaeque possessiones, petente Guidone episcopo, confirmat.   (Laterani, nov. 27.) 
           (UGHELLI,  Italia sacra,  I, 357.)
Author: Anastasius IV

ANASTASIUS episcopus, servus servorum Dei, ven. fratri GUIDONI Aprutinae Ecclesiae episcopo, ejusque successoribus canonice substituendis.

Sicut injusta poscentibus nullus est tribuendus effectus, sed legitime desiderantium non est differenda petitio; tuis itaque, dilecte in Christo frater episcope, precibus annuentes ad perpetuam S. Aprutinae ecclesiae pacem et nobilitatem praesentis decreti stabilitate sancimus, ut universae parochiae fines ita omnino tam tibi quam tuis successoribus in perpetuum conserventur. Qui videlicet fines a capite Vomani per ipsam summitatem montis, usque in rivum qui decurrit inter Asculanum comitatum, et Aprutinum, et per Carrufum, usque trans fluvium Tronti, ad confinium quod ibi decernitur usque in mare, et per maris usque in fluvium Vomani esse cernuntur, inter quos fines, quaecunque oppida, quaecunque villae, quaecunque plebes, quaecunque Ecclesiae sitae sunt, aut imposterum fuerint, sub tua et tuorum catholicorum successorum episcopali providentia et dispositione permaneant, et ex eis omnibus episcopalia vobis jura solvantur, tam in clericorum ordinationibus, et ecclesiarum consecrationibus, quam in redditu decimarum et oblationum, sive in correctionibus delinquentium. Sane illam monachorum pravam praesumptionem, quae in Aprutinorum finibus inolevit, modo inhibemus, ut nec baptismum ulterius in monasteriis faciant, nec ad infirmorum unctiones de claustris suis progredi audeant, nec ad poenitentiam injungendam populares personas admittant, nec ab episcopo excommunicatos ad communionem, nec interdictos ad officia sacra suscipiant. Porro ecclesiam B. Mariae Matricem semper haberi et illic episcopalem decernimus sedem permanere, et tibi tuisque successoribus confirmamus quascunque possessiones, quaecunque bona eadem ecclesia in praesentiarum possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio, poterit adipisci, firma tibi, tuisque successoribus et illibata permaneant; in quibus haec propriis duximus exprimenda vocabulis. Abbatiam S. Benedicti in Carrula, Abbatiam S. Mariae in Cataneto, Abbatiam S. Joannis in Pesula, Abbatiam S. Joannis in Scorcione, ecclesiam S. Flaviani, cum Castro, Portus, et omnibus pertinentiis suis, canonicam S. Sylvestri in Salino, Plebes S. Mariae in vico, S. Mariae in Vellete, S. Petri in Romano, S. Petri in Abrelio, S. Victorini in Canali, S. Mariae in Brazzano, S. Salvatoris in Pagliarolo, S Laurentii in Festiniano, S. Martini in Junipero, S. Mariae in Predi, S. Pauli in Ablata, S. Laurentii in Civitella, monasterium S. Sebastiani in Gomano, civitatem Interamnem, cum Vitica Carticula, Suburbium S. Flaviani, cum insula, Montonem, ripam de Tortoreto, et Lauro, medietatem Pretuli Lavaroni, Neretum, Turanum, Partem Gusberti in Oforiano, Terram filiorum Montacelli Gualterii, et Raynerii, Lucum, Collem vetulum, Rapinum, Mianum, Terrarum filiorum Albertionis, Forcellam, Capraficum, terram Canonis de Guictariis, podium scilicet Cantalupum, medietatem Germaniani, partem Bizini, civitellam Coloniam, partem de Gazino, et de tota terra S. Nicolai. Decernimus igitur, ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas detinere, vel injuste datas, suis usibus vindicare, minuere, vel temerariis vexationibus fatigare, sed omnia integra conserventur tam ejus quam clericorum, et pauperum usibus profutura . Si quis igitur in posterum Archiepiscopus, episcopus, imperator, aut rex, princeps, aut dux, comes, V. comes, judex, Castaldio, aut ecclesiastica saecularisve persona, hanc nostrae constitutionis paginam sciens, contra eam temere tentaverit, etc. Amen. Ego Anastasius catholicae Ecclesiae episcopus. Ego Gregorius presbyter cardinalis tit. S. Calixti. Ego Manfredus presb. card. tit. S. Sabinae. Ego Albertus presb. card. tit. S. Anastasiae. Ego Octavianus presb. card. S. Caeciliae. Ego Joannes presb. card. tit. SS. Jo. et Pauli Pamachii. Ego Centius presb. card. tit. S. Laurentii in Lucina. Ego Oddo diac. card. tit. S. Geor. ad velum Aureum. Ego Guido diac. cardin. tit. S. Mariae in Porticu. Ego Joannes diaconus card. tit. SS. Sergii et Bacchi. Dat. Laterani, per manus Rollandi S. R. E. presb. card. et cancellarii V Kal. Decemb. ind. II Incarn. Dom. anno 1153, pontif. D. Anastasii papae IV, anno I.

Notes: (sicut a tuis praedecessoribus usque hodie possessi
sunt) (partim episcoporum absentia,
partim eorum pervicacia) (sicut hactenus habita est) (juste et canonice) (salva in omnibus Apostolicae sedis
auctoritate)